text: Strikkede malerier kommer på museum
  09 april 2017 kl. 20.26
  Vejle Kunstmuseum åbner en ny udstilling af kopierede kunstværker. Genskabt i strik.
  Medlemmerne af strikkeklubben GEM i Vejle fik nok af at strikke strømper. Nu strikker de kunst i stedet - alt fra malerier til installationer. Søndag kom den strikkede kunst på museum.
  - Det er spændende. Men jeg er ikke nervøs, fortæller strikker Else Lindgaard Jørgensen fra Give til TV SYD.
  Værkerne som GEMs medlemmer udstiller, er inspireret af de malerier og tryk, der allerede hænger på museet.
  Else Lindgaard Jørgensen, strikker, GEM, Give: "Vi kan godt strikke strømper. Men det er sådan noget man gør, når man ikke har andet. Det her er mere spændende."
  - Jeg har strikket Raahauges maleri med vinduet. Maleriet er i dagslys, så jeg har strikket, hvordan det ser ud om natten, forklarer Else Lindgaard Jørgensen.
  For strikkerne savnede nye udfordringer.
  - Vi kan godt strikke strømper. Men det er sådan noget man gør, når man ikke har andet. Det her er mere spændende.
  Udstillingen er en del af Vejle Kunstmuseums planer for fremtiden.
  - Den er en del af et fokus, som hedder Kunst i forening, hvor vi gerne vil samarbejde med nogle af Vejles tusind foreninger, siger museumsinspektør på Vejle Kunstmuseum, Pernille Rom Bruun.
  Strikkernes installation skal udsmykke museets foyer til sommer.
  Skulle man få lyst selv at strikke med på kunstværket, så har man chancen første gang den 20. april. Her holder strikkeforeningen den første af en række workshops på Vejle Kunstmuseum.
  